Elisabet mes séisiya way tjáꞌasa na,
Dios jas tjejyama jupj ángel Nazaret ntꞌa,
Galilea mpe se jütütj ntꞌa.
Ángel jupj pꞌiyatsja ni,
Gabriel ló.
Dios jas tjejyama jupj la veles tsjücjüim lal.
Tsjücjüim María lotsja.
Lovin ma yom lal tjuwine jupj.
Ma tjowaya custjay.
Tjevele pꞌa jawas José lal ca mwayim.
José David popa pꞌiyá,
püs naya tüpüꞌü jupj.
(David israelpan jis jépatsja pajal püna.)
María ntꞌa tjacꞌ jupj,
ángel.
Tjevele:
—¡ꞌÜcj jyas tꞌas!
Po ꞌüsüs la tjiji Dios jipj mpes,
jupj ne jipj Jepa Püné.
Cyapj cyon̈ca jupj.
Más ꞌüsüs ꞌe tepalá pjü nequem jis tepyala lal.
Ángel vele tjapjaca na,
po lapj nyuca jólatsja María.
Ma seletsja jupj tsjan mpes nin tjevele jupj.
Mpes ángel tjevele jupj lal:
—¡Po ma lecj tjeyá!
Dios po ꞌüsüs way liji jipj mpes.
Way tsjicj ca maꞌajam jipj.
Yom tsjicj ca maꞌnun.
Jesús ló ca la ntꞌan jupj.
Püné nsem jupj.
Dios Jatjam ló nsem jupj.
Jupj David popa pꞌiyá,
püs naya mpüꞌüm.
David tjijyüꞌta ntꞌa ca müjüꞌtüs jupj.
Qjuis Jepa Dios ca maꞌayas müjüꞌtüs.
Israelpan ca jis müjüꞌtüs lovin.
Lovin ca Jepa nsem jupj.
María tjevele ángel lal:
—¿ꞌOnin ne nin mpalas?
Mvayum tulucj.
Ángel wola tjevele:
—Dios Cjües ncuwim jipj ntꞌa,
ca cyapj mpꞌaꞌsas.
Dios más püné pjü jis lal.
Jupj ꞌüsüs liji gente pꞌin ma polel lajay jin.
Pꞌa nequem jin tulucj ca nsem jipj lal.
Jupj püné mpes ca nin nsem la pꞌin.
Jipj lejay mpes tulucj ca nin nsem.
Mpes jipj tsjicj Dios jutsꞌaꞌá ca nsem.
Dios Jatjam ló ca nsem jupj.
”Jemapj Elisabet yom tsjicj ca maꞌnus wa jupj.
Coꞌmüy way jupj,
mopꞌin nin.
La pꞌa javeleptsja ma tsjicj way jáꞌasa jupj lovin;
nin tulucj jupj quinam.
Mes séisiya nas tsjicj jáꞌasa jupj.
Cjuwá tsjan ma ꞌücj la qjuijis Dios.
María wola tjevele:
—Mwü.
Dios ni jütüta.
Jipj tjevelen jin ca nsem napj lal.
Tꞌücꞌ tjevele na tjemey ángel jupj mpe.